ఐసీఐసీఐ కొచ్చర్‌పై సీబీఐ కేసు!
- దీపక్‌, వేణుగోపాల్‌పై కూడా చర్యలు..
- వీడియోకాన్‌ ఆఫీసుల్లో మెరుపు దాడులు
ముంబయి: వీడియోకాన్‌-ఐసీఐసీఐ బ్యాంకు క్విడ్‌ప్రోకో కేసులో ఎట్టకేలకు చందా కొచ్చర్‌పై ఎఫ్‌ఐఆర్‌ నమోదయ్యింది. చందాతో పాటు ఆమె భర్త దీపక్‌ కొచ్చర్‌, వీడియోకాన్‌ గ్రూపు మేనేజింగ్‌ డైరెక్టర్‌ వేణుగోపాల్‌ దూత్‌పై సెంట్రల్‌ బ్యూరో ఆఫ్‌ ఇన్వెస్టిగేషన్‌ (సీబీఐ) కేసు ఫైల్‌ చేసింది. వీడియోకాన్‌ రుణాలకు సంబంధించిన కేసులో వీరిని ప్రధాన నిందితులుగా ఆరోపించింది. అదే విధంగా మహారాష్ట్రలోని ముంబయి, ఔరంగాబాద్‌లలో ఉన్న వీడియోకాన్‌ కార్యాలయాలపై గురువారం ఉదయం సీబీఐ మెరుపు దాడులు చేసింది. ఈ కేసులో ఇరు పార్టీల మధ్య క్విడ్‌ప్రోకోకు సంబంధించిన కీలక ఆధారాలు రాబట్టేందుకు సిబిఐ ప్రయత్నిస్తోందని సమాచారం.
వీడియోకాన్‌ గ్రూప్‌ రుణాల అవకతవకల వివాదం కారణంగా చందా కొచ్చర్‌ గత ఏడాది అక్టోబరులో ఐసీఐసీఐ బ్యాంకు సీఈవో పదవి నుంచి వైదొలగాల్సి వచ్చింది. 2012లో వీడియోకాన్‌ గ్రూప్‌నకు ఐసీఐసీఐ బ్యాంకు రూ.3,250కోట్ల అప్పులు ఇచ్చింది. రుణం మంజూరైన కొద్ది మాసాలకే ఆ కంపెనీ చీఫ్‌ వేణుగోపాల్‌ ధూత్‌.. చందాకొచ్చర్‌ భర్తకు చెందిన న్యూపవర్‌ సంస్ధలో కోట్లాది రూపాయల పెట్టుబడులు పెట్టింది. తుదకు రూ.9 లక్షల నామమాత్ర ధరకే రూ.64 కోట్ల ఆస్తులను దీపక్‌ కొచ్చర్‌కు అందజేశారనేది ప్రధాన ఆరోపణ. దీంతో చందా కొచ్చర్‌పై విచారణ జరిపించాలని చాలా ఒత్తిడిలు వచ్చాయి. దీపక్‌, వేణుగోపాల్‌ ధూత్‌ న్యూపవర్‌ సహవ్యవస్దాపకులు కావడంతో క్విడ్‌ప్రోకోకు మరింత బలాన్ని చేకూర్చుతుంది.
ఈ క్విడ్‌ప్రోకోపై గతంలో సెబీ చేపట్టిన ప్రాధమిక దర్యాప్తులో చందాకొచ్చర్‌ భర్త దీపక్‌ కొచ్చర్‌ వీడియోకాన్‌ గ్రూప్‌తో పలుమార్లు వ్యాపార సంప్రదింపులు జరిపినట్టు వెల్లడయ్యింది. ఈ రుణ కేసు విచారణను సిబిఐ తాజాగా వేగవంతం చేసింది. ముంబయిలోని వీడియోకాన్‌ కార్యాలయాలు, ఔరంగాబాద్‌లోని న్యూపవర్‌, ముంబై నారిమన్‌ పాయింట్‌లోని సుప్రీం ఎనర్జీ కార్యాలయం తదితర పలుచోట్ల సిబిఐ దాడులు చేసి... కొన్ని రికార్డులను స్వాధీనం చేసుకుంది. వీడియోకాన్‌కు రుణాల జారీలో క్విడ్‌ప్రోకో చోటు చేసుకుందని.. 10 నెలల క్రితం వచ్చిన ఆరోపణలపై 2018 మార్చిలో సీబీఐ ప్రాథమిక విచారణ చేపట్టింది. సాక్షాధారాలు లభించిన తర్వాత ఈ కేసులోని నింధితులపై క్రిమినల్‌ కేసులు పెట్టే అవకాశం ఉందని నిపుణలు పేర్కొంటున్నారు.
మీ స్నేహితులకు రికమెండ్ చెయ్యండి